kardosdrur/scandi-wiki huggingface dataset:
Arild Rosenkrantz

Arild Rosenkrantz (født 9. april 1870 på Frederiksborg Slot, død 28. september 1964 på Kaløvig Hvilehjem) var en dansk kunstmaler og baron. Han er begravet på Hornslet Kirkegård. Søn af ministerresident, kammerherre Iver Holger baron Rosenkrantz og hustru Julie Louise, født Mackenzie of Tarbat.

Uddannelse 
Allerede fra sin barndom vidste Arild Rosenkrantz, at han ville være kunstner. Han blev uddannet i Rom og Paris, blandt andet hos freskomaleren Faustini og på Julienes Akademi. 1895 var han på studieophold i USA, hvor han lavede glasmalerier bl.a. for Tiffany. Sidenhen udførte han glasmalerier i en lang række engelske kirker og herregårde. En kirke på Tasmanien har ligeledes ruder udført af Arild Rosenkrantz. I Danmark findes kun et enkelt eksempel, nemlig i Juelsminde Kirke.

Rudolf Steiner og antroposofien 
Fra 1898 boede han fast i London, hvor han fik skabt sig et navn. Hans værker i denne tid er meget præget af jugendstilen og prærafaelitternes figurstil. I 1908 får Arild Rosenkrantz kendskab til den østrigske filosof Rudolf Steiners tanker og idéer. I 1912 møder han Steiner personligt. Det skulle få afgørende betydning for Rosenkrantz' kunstneriske virke. 1914 flyttede han med sin hustru til Schweiz for at deltage i udsmykningen af den antroposofiske center Goetheanum. Steiner lærte Rosenkrantz om farvernes iboende egenskaber.

Hjem til Danmark 
Efter nogle år vendte Arild Rosenkrantz tilbage til London. Skæbnen ville dog, at han skulle tilbringe de sidste 25 år af sit liv i sit fædreland. Arild Rosenkrantz kom til Danmark i efteråret 1939 for at arrangere en udstilling i København i anledning af sin 70 års fødselsdag 9. april 1940. På udstillingens åbningsdag væltede tyske tropper ind over den danske grænse, hvorfor en hjemrejse til London var en umulighed. Slægtninge på Rosenholm Slot tilbød dog Arild og hans hustru fribolig på slottet. Da Arilds engelskfødte kone døde 1944, følte han ikke, at han havde noget at vende hjem til i England. Tværtom havde han på Rosenholm fundet sine rødder, hvorfor han tilbragte 22 år på det østjyske slot. På grund af svagelighed flyttede han dog 1962 på Kaløvig Hvilehjem, hvor han døde som 94-årig i 1964.

Litteratur 

 Arild Rosenkrantz : de syv segl / - Randers, Randers Kunstmuseum, 1988.
 Baron Rosenkrantz: Farvernes mystic / redaktør: Christian Gether ... [et al.] ; bidrag: Lisa Sjølander Andresen ... [et al.]. - Ishøj, Arken, 2020.
Arild Rosenkrantz: "Vejen gennem livet" / Selvbiografi, udgivet 2020. Redigeret af Jette Arendrup 
Arild Rosenkrantz: "Arild Rosenkrantz i engelske kirker" / Glasmalerier. Troels Andersen 
"Arild Rosenkrantz Samlingens Støtteforening" www.arss.dk Udstiller en stor samling af kunstnerens værker på Rosenholm Slot

Eksterne henvisninger 
 
 Hjemmeside om kunstneren
 

Malere fra Danmark
Arild
Baroner fra Danmark
Personer fra Hillerød
Danskere i 1800-tallet
Danskere i 1900-tallet
Juelsminde Kirke

Juelsminde Kirke, Juelsminde Sogn, Bjerre Herred i det tidligere Vejle Amt.

Kirken blev opført i årene 1911-12 og indviet 8. juni 1913. Den blev tegnet af arkitekten Johannes Magdahl Nielsen. Den er udformet som en korskirke i gotisk stil med kamtakkede gavle på korsarmene og et tregavlet kor. Det vestvendte firkantede tårn har pyramidetag. Den fremstår med hvidkalkede mure og rødt tegltag. I det indre er den overhvælvet.

Inventaret er udført i skønvirkestil. Døbefonten i klæbersten er udført af stenhuggerfirmaet Hans & Jørgen Larsen. Altertavlen har et alterbillede med korsfæstelsen, udført af P.A. Schou. Prædikestolen, stolestaderne og korstolene er udførte i udskåren egetræ. I de sydvendte vinduer er der glasmalerier udført af kunstneren, baron Arild Rosenkrantz.

Opførelsen af kirken og præsteboligen blev bekostet af godsejer Einar Viggo Schou til Palsgård. Opførelsessummen var på cirka 80.000 kr. Han blev selv begravet på kirkegården ved sin død 1925.

Kirken blev opført som en annekskirke, et såkaldt kaldskapellani, under Klakring Kirke i Klakring Sogn. I 1925 omdannedes dette til et residerende kapellani, hvor kapellanen (hjælpepræsten) havde fast bolig ved kirken. Først i 1979 blev Juelsminde Sogn udskilt fra Klakring Sogn.

Kirken blev restaureret 2007.

Eksterne kilder og henvisninger 

 Trap Danmark, 4. udgave, 7. bind s. 545. København 1926.
 Juelsminde Kirke hos KortTilKirken.dk
 Juelsminde Kirke i bogværket Danmarks Kirker (udg. af Nationalmuseet)

Kirker i Hedensted Kommune
Kirker i Haderslev Stift
Kirker i Vejle Amt
Østerdalen

Østerdalen er et dalstrøg i Innlandet, som følger floden Glomma fra Røros til Elverum. Syd for Elverum kaldes dalen Glåmdal. De største sidedale er Rendalen, Folldal og Atndalen. Østerdalen er de fleste steder temmelig bred og regnes som Syd-Norges største dalstrøg.

Landskabet Østerdalen, af og til Østerdalene, omfatter også sidedalene og Kvikne, Engerdal og Trysil, som ikke har afløb til Glomma. Østerdalen er præget af rolige landskabsformer og afrundede fjelde. Dalen er for størstedelens vedkommende bevokset med fyrreskov. Typisk for Østerdalen er, at store dele af skovbunden er dækket af rensdyrlav.

Nord- og Sør-Østerdal 
Administrativt, geografisk og mentalt deler man som regel Østerdalen i Nord-Østerdal med Tynset som centrum og Syd-Østerdal med Elverum som centrum. 
Hvilke dele af dalen, der regnes til Nord- eller Syd-Østerdalen, kan imidlertid variere.

Tingret 
Nord-Østerdal tingret omfatter Os, Tolga, Tynset, Alvdal, Folldal, Rendalen, Engerdal, Stor-Elvdal.

Syd-Østerdal tingrett omfatter Trysil, Åmot, Elverum.

Provsti 
Nord-Østerdal provsti omfatter Os, Tolga, Tynset, Alvdal, Folldal, Rendalen.

Syd-Østerdal provsti omfatter Trysil, Åmot, Elverum, Engerdal, Stor-Elvdal.

Norsk syndflod for 10.000 år siden 
For omkring 10.000 år siden lå der en indsø nord i Østerdalen, dannet af smeltevand fra den sidste istid. Søen var ti gange større end Mjøsa og strakte sig fra nordsiden af Røros til sydsiden af Alvdal. Her blev den standset af isen. Ikke en gang Glomma trængte igennem, men måtte i stedet flyde mod nord og nøjes med et udløb i Trondheimsfjorden. En dag brast dæmningen, og vandmasser tilsvarende 70 Niagara-vandfalde pressede sig frem. I løbet af nogle dage blev uhyre mængder sten, grus, sand og ler skyllet mod syd, og ligger som et minde i Rendalen og helt ned til Romerike nord for Oslo.  På denne tid boede der mennesker i Østerdalen, men sandsynligvis blev de udslettet af flodbølgen. I dag genstår Jutulhogget efter katastrofen, som er den største flodbølge i Norge nogensinde.

Noter 

Innlandets geografi
Landskap i Norge
Dale i Norge
Hub

Hub henviser til en af følgende artikler:

 Hub (datanetværk) er et netværksredskab til computere.
 USB-hub – til at sætte flere enheder til samme USB-port på en computer.
 Hub (luftfart) er et udtryk for en væsentlig lufthavn.
Hub (luftfart)

En hub (engelsk for hjulnav) er en lufthavn, der benyttes af et luftfartsselskab til at samle omstigninger mellem forskellige ruter, således at passagerne kan opnå forbindelse til deres endelige destination. En hub følger hub and spoke-modellen (hjulnav og eger-modellen), hvor de rejsende rejser mellem lufthavne, der ikke betjenes af direkte flyvninger, men i stedet bringes til centrale lufthavne (hubs) for dér at skifte til et fly til slutdestinationen. Flere flyselskaber har placeret deres hovedkontor i samme by som luftfartsselskabets primære hub.

Nogle luftfartsselskaber benytter en enkelt hub, mens andre, eksempelvis SAS, benytter flere hubs. Hubs benyttes indenfor transport af passagerer såvel som fragt. 

Flere flyselskaber benytter "fokusbyer", der har et godt befolkningsunderlag og god infrastruktur og ellers fungerer som en hub i en mindre skala og som kan anvendes til at opsamle passagerer, der kan fragtes til en hub. Nogle luftfartsselskaber benytter termen "sekundær hub" for sådanne større fokusbyer.

En hub placeret mellem to destinationer er mere effektiv end én i hver ende af rejsen, da passagerer foretrækker ruter med kun et enkelt skift frem for to skift.

En anden anvendelse af begrebet  airline hub er den amerikanske luftfartsmyndighed FAA, der årligt oplister sådanne i kategorier baseret på antallet af passagerer.

Eksempler på internationale hubs 
 Atlanta – hub for det amerikanske luftfartsselskab Delta Air Lines
 Ben Gurion International Airport – hub for det israelske luftfartselsab El Al
 Aéroport Paris-Charles de Gaulle – hub for det franske luftfartsselskab Air France
 Frankfurt am Main – hub for det tyske luftfartselskab Lufthansa
 Heathrow – hub for det engelske luftfartselskab British Airways
 Københavns Lufthavn, Kastrup – hub for det skandinaviske luftfartsselskab SAS
 Narita International Airport – hub for det japanske luftfartsselskab All Nippon Airways
 O.R. Tambo International Airport – hub for det sydafrikanske luftfartsselskab South African Airways

Noter 

Lufthavne
Arabia Petraea

Arabia Petraea, også kaldet for Provincia Arabia eller bare Arabien var navnet på en provins i Romerriget. 

Denne provins var beliggende ved den romerske statsgrænse i begyndelsen af det 2. århundrede. Provinsen bestod af nabatæernes kongerige i det moderne Jordan, det sydlige moderne Syrien, halvøen Sinai og det vestligste Saudi-Arabien. Hovedstaden var Petra, grundlagt af netop nabatæerne. Arabiæa Petræa grænsede op mod provinserne Syria, Judaea og Aegyptus. Arabia Petræa grænsede op mod en ørken mod øst, der blev kaldt for "Limes Arabicus". På grund af sin beliggenhed, inkluderede provinsens grænseområder en nomadebefolkning, saracenerne og et område domineret af Partherriget.

Nabatæernes kongerige overgik i år 106 evt. til at være en romersk provins under kejser Trajan. Overgangen til romersk provins skete skete ved kong Rabbel II's død og ser ud til at være sket fredeligt. Provinsen blev en af de kejserlige provinser, hvor kejseren valgte dens guvernør. Selvom provinsen kunne blive udsat for angreb og overtagelse af partherne og byen Palmyra, var den ikke konstant udsat som fronterne i Germanien og i Nordafrika. Provinsen forblev under romersk herredømme, mens mange erobrede områder i Mellemøsten, såsom Armenien, Mesopotamien og Assyrien, skiftede hænder et stykke tid efter Trajans erobringer. 

Kejser Philippus Arabs (204-249 evt.), som var araber, var fra den syriske by Shahbä, som blev tilføjet til Arabia Petræa mellem år 193 og 225.  

Provinsen var arabisk, ikke hellenistisk. 

Byer og territorier i Romerriget
Alpes Poenninae

Alpes Poenninae var en provins i Romerriget. Man mener, at det var her, Hannibal krydsede Alperne under Anden puniske krig, deraf provinsens navn Poenninae, da det romerske navn for karthaginerne var Poeni.

Byer og territorier i Romerriget
University of California

University of California (forkortet UC) er et system af offentlige universiteter i Californien, USA, der administreres samlet af en fælles bestyrelse (Regents). UC blev grundlagt i 1868 i Oakland, og består i dag af følgende universiteter

 University of California, Berkeley (UC Berkeley) i Berkeley.

 University of California, Davis (UC Davis), i Davis.
 University of California, Irvine (UCI) i Irvine.
 University of California, Los Angeles (UCLA) i Los Angeles.
 University of California, Merced (UC Merced) i Merced.
 University of California, Riverside (UCR) i Riverside.
 University of California, San Diego (UCSD) i San Diego.
 University of California, San Francisco (UCSF) i San Francisco.
 University of California, Santa Barbara (UCSB) i Santa Barbara.
 University of California, Santa Cruz (UCSC) i Santa Cruz.

De ældste af disse universiteter er oprettet som campus-områder til det oprindelige UC, som fra 1873 lå i Berkeley. De har så hen ad vejen fået status af egentlige universiteter.

University of California, Hastings College of the Law er juridisk tilknyttet UC, men har sin egen bestyrelse.

Se også 
 California State University – CSU, et andet system af offentlige universiteter i Californien.

Universiteter i Californien
Etableret i 1868
Alpes Maritimae

Alpes Maritimae var en provins i Romerriget, en af tre små provinser, der lå i Alperne, mellem det moderne Frankrig og Italien.
Grundlagt i år 14 e.v.t af kejser Augustus, dens hovedstad var Cemenelum, nu Cimiez, en del af byen Nice i Frankrig.

Byer og territorier i Romerriget
Bechterews sygdom

Becterews sygdom (morbus Bechterew, ankyloserende spondylitis (af græsk: ankylos, "stift" og spondylos, "ryghvirvel") eller Marie-Strümpells sygdom) er en kronisk inflammatorisk gigtlidelse, som regnes blandt de autoimmune sygdomme. Sygdommen angriber primært leddene i det centrale skelet og mindre grad leddene i ekstremiteterne. Med tiden kan sygdommen medføre sammenføjning af de enkelte ryghvirvler med stadig mindre bevægelighed i rygraden til følge. Bechterew rammer mænd tre gange så hyppigt som kvinder og begynder i gennemsnit i en alder af 23. Der er påvist en vis arvelighed i sygdommen.

Geriatriske sygdomme
Anders Bjerregaard

Anders Bjerregaard (født 9. juli 1974) er tidligere fodboldspiller og tidligere sportschef for Brøndby IF.

Han er far til 2 børn der begge spiller fodbold. Malthe Getreuer Bjerregaard, som er født i 2007 og Thea Getreuer Bjerregaard, som er født i 2009.

Han har spillet for Farum BK og Brøndby IF.

Den 1. juli 2006 blev han ansat som sportschef i Brøndby IF af en enig bestyrelse. Den 9. december 2009 blev det offentliggjort, at Anders Bjerregaard selv havde ønsket at fratræde stillingen, efter der gennem en årrække har været stor modstand mod hans arbejde i klubben fra fans. Ifølge sportspressen var der imidlertid tale om en regulær fyring. Hans far Per Bjerregaard, der er bestyrelsesformand for selskabet bag klubben, og en enig bestyrelse, har altid fejet beskyldningerne om nepotisme af vejen og rost Anders Bjerregaards mange egenskaber.

Klubber 
 19XX-1999: Brøndby IF
 1999-2003: Farum BK

Kilder 

Fodboldledere fra Danmark
Fodboldspillere fra Brøndby IF
Fodboldspillere fra Farum Boldklub
Center for Frivilligt Socialt Arbejde

Center for Frivilligt Socialt Arbejde er et landsdækkende center oprettet som en selvejende institution under Socialministeriet i 1992. CFSA’s formål er at styrke og udvikle frivilligt socialt arbejde i Danmark og at indsamle og formidle viden om civilsamfundets udvikling målrettet aktører inden for sektoren, kommuner, ministerier, fonde og forskning.   

Det sker blandt andet gennem rådgivning, kompetenceudvikling og undervisning, konsulentstøtte, analyse- og kortlægning af den frivillige sociale sektor, formidling af aktuel viden/forskning, facilitering af faglige netværk.

Centret er beliggende i Odense og beskæftiger godt 20 medarbejdere.

Eksterne henvisninger 
 Center for Frivilligt Socialt Arbejdes hjemmeside

Etableret i 1992
Organisationer fra Danmark
S.L. Benfica

Benfica el. S.L. Benfica er en portugisisk fodboldklub fra Lissabon. Klubben har vundet adskillige nationale titler og har med succes deltaget i de europæiske turneringer gennem mange år. Benfica er grundlagt i 1904. De spiller i røde trøjer og hvide shorts.
 
Benfica har været portugisiske mestre 38 gange og har vundet den portugisiske pokalturnering 28 gange. Ligeledes har de vundet Europa Cuppen for mesterhold to gange (1961 og 1962).

Deres stadion hedder Estadio da Luz og har en kapacitet på 65.647. Klubbens Manager hedder Fernando Santos.

I 2004 spillede Benfica mod Real Madrid, og fejrede dér deres 100 års fødselsdag. Her så man for første gang ørnen Vitoria flyve tværs gennem stadium og lande på Benficas logo. Siden er hun blevet en fast tradition i Estadio da Luz hver gang Benfica spiller.

I 2006 blev Benfica kåret af Guinness World Record som værende den klub der har mest support rundt i verden, dog mest i lande med stor portugisisk befolkning.

Titler 
 UEFA Champions League (2) : 1961, 1962
 Primeira Liga (38): 1935–36, 1936–37, 1937–38, 1941–42, 1942–43, 1944–45, 1949–50, 1954–55, 1956–57, 1959–60, 1960–61, 1962–63, 1963–64, 1964–65, 1966–67, 1967–68, 1968–69, 1970–71, 1971–72, 1972–73, 1974–75, 1975–76, 1976–77, 1980–81, 1982–83, 1983–84, 1986–87, 1988–89, 1990–91, 1993–94, 2004–05, 2009–10, 2013–14, 2014-15, 2015-16, 2016-17, 2018-19, 2022-23
 Taça de Portugal (28): 1929–30, 1930–31, 1934–35, 1939–40, 1942–43, 1943–44, 1948–49, 1950–51, 1951–52, 1952–53, 1954–55, 1956–57, 1958–59, 1961–62, 1963–64, 1968–69, 1969–70, 1971–72, 1979–80, 1980–81, 1982–83, 1984–85, 1985–86, 1986–87, 1992–93, 1995.96, 2003–04, 2013-14
 Super Cup (5): 1980, 1985, 1989, 2005, 2014
 League Cup (6) : 2008–09 , 2009–10 , 2010–11, 2011–12, 2013–14, 2014-15, 2015-16

Historiske slutplaceringer

Stadion 
 Estádio da Luz
 Kapacitet: 65 647 siddepladser

Truppen

Eksterne henvisninger 
 Sport Lisboa e Benfica

Noter 

 
Etableret i 1904
Selskaber noteret på Euronext exchanges
Pladderhumanisme

Pladderhumanisme er et nedsættende udtryk om en anskuelsesvinkel, der anses som værende naiv i sin grundholdning. Dette udtryk bruges ofte i forbindelse med debatten om indvandrere og flygtninge samt økonomisk politik, hvor brugeren af ordet mener at den omtalte går for vidt i sin tolerance og solidaritet. Ordet 'pladderhumanisme' skal forstås som en opfattet overdrivelse af humanisme i en grad hvor almindelig sund fornuft har forladt personen, der bliver anklaget for holdningen. Ordet kendes på dansk siden 1930 hvor det brugtes af den Socialdemokratiske minister K.K. Steincke, muligvis inspireret af det tyske ord "Humanitätsdusel" der fandtes i Hitler's "Mein Kampf" (1925) i stortset samme betydning.

Begrebet er især anvendt som skældsord af en række markante debattører i disses kritik af de såkaldte kulturradikale, som omfatter partier som Socialdemokraterne, Det Radikale Venstre og SF.

Noter 
  

Danmarks politik
Slang
Nedsættende udtryk
Politiken
Generalforsamling

En generalforsamling er den øverste myndighed i foreninger, virksomheder, selskaber og organisationer. 

På den ordinære generalforsamling, der afholdes årligt, fremlægges og godkendes regnskabet for det forgangne år, ligesom der oftest vælges medlemmer til bestyrelsen, som er det øverste organ mellem generalforsamlingerne. Det er på generalforsamlingen, at medlemmerne eller aktionærerne får lejlighed til at stille spørgsmål til foreningens, virksomhedens, selskabets eller organisationens ledelse om dennes dispositioner i det forgangne år. Det er desuden på generalforsamlingen, at der fremlægges planer og træffes beslutninger og lægges budget for det kommende år. Der kan desuden afholdes en ekstraordinær generalforsamling, såfremt visse betingelser er opfyldt – som regel kræver det et flertal i enten bestyrelsen eller blandt medlemmerne/aktionærerne.

Organisationsledelse
De Danske Sømandshjem

De Danske Sømandshjem har Indenlandsk Sømandsmission som paraplyorganisation.

Danmark har i mere end hundrede år haft sømandshjem mange steder i landet. I dag fungerer de sidste tre i praksis som hoteller, da fiskerierhvervet har ændret sig og de fleste sømænd får alle de behov dækket  på skibet, som sømandshjemmet tidligere kunne hjælpe med.

Sømandshjemmene fungerer i dag, 2017, primært som hoteller.

I Danmark er der i dag 3 sømandshjem som ligger i hhv. København (Nyhavn), Aalborg og Frederikshavn.

Indenlandsk Sømandsmission driver også 3 sømandshjem i Grønland.

Siden 1905 er der drevet sømandshjem og læsestuer i Danmark, hvor oprindeligt fiskere og søfolk komme og læse aviser, ringe hjem til familien, få sig en kop kaffe og tale med mennesker, der havde tid at lytte.

De første sømandshjem på Grønland blev indviet i 1969 i henholdsvis Nuuk (Godthåb) og
Sisimiut (Holsteinsborg).

Overskuddet fra alle Sømandsmissionens Sømandshjem i Danmark og Grønland går ubeskåret til socialt velfærdsarbejde i det maritime Danmark og Grønland.

Sømandshjem i Danmark (2017) 
 Frederikshavn Sømandshjem 
 Hotel Frederikshavn er et hyggeligt hotel, der er rig på tradition. Centralt placeret tæt på havnen, med en hjemlig atmosfære henvender hotellet sig til en bred målgruppe.
 Hotel Bethel Sømandshjem  (Nyhavn, København)
 Midt i København langs kanalen i det smukke Nyhavn ligger Hotel Bethel. De smukke sejlbåde, fortovsrestauranterne og de historiske huse skaber den unikke og hyggelige stemning på Nyhavn. 
 Aalborg Sømandshjem 
 Centralt placeret er Hotel Aalborg et attraktivt hotel i Aalborg.

Sømandshjem i Grønland (2017) 
 Aasiaat Sømandshjem
 Nuuk Sømandshjem
 Sisimiut Sømandshjem

Kilde: https://somandsmissionen.dk/hvem-er-vi/danske-soemandshjem/

Eksterne henvisninger 
 Officiel hjemmeside 
 Hjemmeside for sømandshjem på Grønland 

Bolig
Sømandshjem
Humanisme (flertydig)

Humanisme henviser til flere artikler:

 Bibelhumanisme – er en generel renaissance-humanisme rettet mod studier af Bibelen.
 Humanisme – er en menneskelig holdning.
 Pladderhumanisme – er et nedsættende slangudtryk.
Biblioteksvagten

Biblioteksvagten er de danske bibliotekers gratis oplysnings- og spørgetjeneste, som  tilbyder faglig kompetent service inden for alle fagområder og leverer svar på faktuelle spørgsmål, hjælp til søgestrategi, henvisninger til bøger, artikler, webressourcer m.m.

Der kan stilles spørgsmål til Biblioteksvagten via en formular på vagtens hjemmeside, pr. e-mail, pr. telefon eller via chat.

Biblioteksvagten samarbejder med andre netbiblioteker og stiller sig til rådighed som spørgetjeneste for bl.a. musikbiblioteket, bibliotekernes guide til informationsøgning, bibliotekernes netguide og bibliotekernes motorvej til tilgængelig information (E17).

Biblioteksvagten fungerer ligeledes som spørgetjeneste for de danske bibliotekers fælles database. 

Biblioteksvagten blev startet i oktober 1999 af tre folkebiblioteker – Gentofte, Herning og Silkeborg.

Antallet af deltagende biblioteker er gradvist udvidet, og medio 2002 blev de danske fag-/forskningsbiblioteker inddraget i samarbejdet.

Ved udgangen af 2006 deltager 47 folke- og 15 fag/forskningsbiblioteker i samarbejdet om at besvare spørgsmål via internettet.
En opgørelse for 2008 fandt at omkring halvdelen af spørgsmålene kom ind fra hjemmesiden bibliotek.dk og at der var givet næsten 30.000 svar i løbet af året.

Biblioteksvagten støttes økonomisk af Biblioteksstyrelsen gennem overbygningspuljen, og blev i udviklingsfasen også støttet af Danmarks Elektroniske Fag- og Forskningsbibliotek (DEFF), og ledes af Foreningen Biblioteksvagten, hvis bestyrelse er sammensat af ledelsesrepræsentanter fra både folke- og fag/forskningsbiblioteker.

Henvisninger

Eksterne henvisninger
Biblioteksvagtens hjemmeside
Bibliotekernes guide til informationsøgning
De danske bibliotekers fælles database
Bibliotekernes netguide
Musikbibliotek 
DEFF Danmarks Elektroniske Fag- og Forskningsbibliotek 
Biblioteker i Danmark
Start to Run

Start to Run er et løbetræningsprojekt af kommerciel art, der blev startet af den lokale SportMaster-forretning i Frederikshavn i efteråret 2005 i samarbejde med Nike og nordjyske medier.

I 2006 blev et samarbejde indledt med idrætsorganisationen Danske Gymnastik- & Idrætsforeninger (DGI).

Formålet med projektet er at få flere personer engageret i motionsformen løb samt at gøre indaktive danskere fysisk aktive.
Målet er at udbrede projektet til 100 danske byer i løbet af fem år.

Forløb
Det første år i Frederikshavn var man i stand til at samle ca. 1.400 deltagere.

I 2006 har Start to Run bredt sig til Brønderslev og Aalborg.

Per 1. oktober 2007 hører 20 byer til DGI's løbe- og motionsprojekt: Ud over Frederikshavn og Aalborg gælder det Hobro, Thisted, Skive, Holstebro, Herning, Silkeborg, Horsens, Århus, Vejen, Kolding, Haderslev, Aabenraa, Svendborg, Holbæk, Sorø, Næstved, Fredensborg og København.

Koordination
I hver startby koordineres indsats af den lokale DGI landsdelsforening og en løbetræner. Den praktiske ugentlige træning ledes af et hold af frivillige, ulønnede hjælpetrænere, der hver især tager sig af en løbegruppe. Projektet tilbyder seks forskellige løbegrupper tilpasset deltagernes kondition.

Adgang
Motionisters adgangskort til projekts ugentlige træning er købet af en af to startpakker. Den store pakke til 1.200 kr. indeholder løbesko- og tøj, rutekort, træningsprogrammer, adgangskort til events og et startnummer til Copenhagen Maraton. den lille pakke til 500 rummer en enkelt løbetrøje, rutekort, træningsprogrammer og adgang til events.

Ledelse
På landsplan ledes projektet af Merete Østergaard og chefløbetræner Jan Vajhøj.

Ekstern henvisning
DGIs  Start to Run hjemmeside 

Sport